แอลเอ็มจีบุกตลาดสังคมออนไลน์
แอลเอ็มจีฯ เปิดช่องทางขายผ่านอีคอมเมิร์ซ จับลูกค้าใช้อินเทอร์เน็ต 22 ล้านคน คาดทำรายได้ 510% ภายใน 3 ปี
11 ต.ค. 2555

แอลเอ็มจีฯ เปิดช่องทางขายผ่านอีคอมเมิร์ซ จับลูกค้าใช้อินเทอร์เน็ต 22 ล้านคน คาดทำรายได้ 510% ภายใน 3 ปี
นางสุปีณัน พรรณเชษฐ์ ผู้อำนวยการอาวุโส ช่องทางการขายใหม่ และการทำตลาดภาพลักษณ์ บริษัท แอลเอ็มจี ประกันภัย เปิดเผยว่า ต้นเดือน ต.ค.ที่ผ่านมา บริษัททำการเปิดตัวช่องทางการขายใหม่ผ่านอีคอมเมิร์ซ เพื่อเข้าหากลุ่มลูกค้าคนรุ่นใหม่ที่นิยมใช้ชีวิตบนสังคมออนไลน์ ซึ่งปัจจุบันมีผู้ใช้อินเทอร์เน็ตในไทยสูงถึง 22 ล้านคน
“ตั้งเป้าหมายที่จะทำรายได้เข้าบริษัทให้ได้ 5-10% ของเบี้ยรับรวมภายใน 3 ปีข้างหน้า แต่ปีนี้ไม่ได้ตั้งเป้าหมายไว้เพราะเพิ่งเปิดช่องทางดังกล่าว ส่วนเบี้ยรับรวมปีนี้ผู้บริหารตั้งเป้าหมายไว้ 5,000 ล้านบาท” นางสุปีณัน กล่าว
นางสุปีณัน กล่าวว่า หลายธุรกิจมีการหันมาทำตลาดลูกค้ากลุ่มนี้มากขึ้น เพราะฐานลูกค้าที่มีขนาดใหญ่และเป็นกลุ่มที่มีแนวโน้มซื้อสินค้าและบริการผ่านออนไลน์เพิ่มขึ้นอย่างต่อเนื่อง โดยลูกค้าสามารถเลือกความคุ้มครองด้านประกันภัยได้เอง ทำให้ตรงกับความต้องการของลูกค้าอย่างแท้จริง และสามารถต่ออายุกรมธรรม์ พร้อมกับชำระเงินผ่านบัตรเครดิตได้ทันที
ทั้งนี้ ทางบริษัทจะมีพนักงานนำกรมธรรม์ไปส่งให้ลูกค้าตามที่ตกลงกันไว้ เพื่อสร้างความสัมพันธ์ที่ดีต่อกัน ซึ่งแตกต่างจากบริษัทประกันภัยอื่นๆ ที่ใช้ออนไลน์มาคำนวณเบี้ยประกันภัยเท่านั้น
สำหรับการทำตลาดจะเลือกกลุ่มอายุที่มีกำลังซื้อ ซึ่งขณะนี้เริ่มนำประกันรถยนต์ซุปเปอร์ เซฟ ฟลัด ซึ่งเป็นประกันชั้น 5 ที่คุ้มครองน้ำท่วมและมีรถใช้ระหว่างซ่อม บริการรถเสียบนท้องถนน ถ้าลูกค้าไม่เลือกบริการเสริมเบี้ยก็จะถูกลง ส่วนกลุ่มเด็กๆ จะมีการดึงเข้ามาทำกิจกรรม เพื่อให้รู้จักชื่อของบริษัทตั้งแต่ยังเด็ก
“จะเป็นฐานลูกค้าใหม่ที่จะทำให้บริษัทขยายตลาดได้ครอบคลุมและกว้างขึ้น เข้าถึงลูกค้าได้ตลอดเวลา จากปัจจุบันที่ขายผ่านนายหน้า ไฟแนนซ์ ตัวแทน ที่มีฐานลูกค้าแตกต่างกัน” นางสุปีณัน กล่าว
ปัจจุบัน บริษัท แอลเอ็มจี ประกันภัย มีส่วนแบ่งการตลาดอยู่ในอันดับ 7 โดยมีเป้าหมายที่จะขึ้นเป็นอันดับ 5 ภายใน 3-5 ปี